和魏衍元夜同登黄樓
作者：陳師道
朝代：宋

paragraphs: 車馬競清夜，人物秀三楚。
登臨得免俗，茲樓豈時睹。
同來兩稚子，冠者亦四五。
落落俱可人，頗亦厭歌鼓。
山月出未高，潛鱗動寒浦。
檣燈接疏星，奪目粲不數。
魏侯轉物手，百好趨就敘。
得句未肯吐，秀氣出眉宇。
水浄納行影，山空答脩語。
夜氣稍侵肌，鳥駭去其侶。
清游豈有極，喜事戒多取。
投靜未免喧，于今豈非古。
永懷寂寞人，南北忘在所。
橫嶺限魚鳥，作書欲誰與。
情生文自哀，意動足復佇。
憑檻共一默，望舒已侵午。